L-Ewwel Pitazz – Paragrafi 491-500 Meta dħalt fil-kappella, għal darb'oħra verament laqtitni l-majesta' ta' Alla. Ħassejtni mitlufa f'Alla, mgħaddsa fih b'mod sħiħ u minfuda minnu, filwaqt li għaraft kemm iħobbna Missierna tas-Sema. X'hena kbir jimlieli qalbi meta nagħraf lil Alla u l-ħajja divina! Hija x-xewqa tiegħi li naqsam dan il-ferħ ma' kulħadd. Ma nistax inżomm dan il-ferħ maqful ġewwa qalbi biss, għax il-fjammi Tiegħu qegħdin jaħarquni u jġiegħlu lil sidri u l-ġewwieni tiegħi jixpakka. Nixtieq immur fid-dinja kollha u nkellem lill-erwieħ dwar il-ħniena ta' Alla. Saċerdoti, għinuni f'din il-ħaġa; użaw l-iktar kliem qawwija (li intom għandkom għad-dispożizzjoni tagħkom) sabiex ixxandru l-ħniena Tiegħu, għax l-ebda kliem ma jista' jfisser biżżejjed kemm Huwa ħanin. Ġ.M.Ġ Krakovja, 20 ta' Ottubru 1935. L-Irtir ta' Tmint Ijiem Alla Etern, Inti li int l-istess Tjubija, li ebda intellet, la tal-anġli u lanqas tal-bnedmin, ma jista' jifhem il-ħniena Tiegħek, għinni, lili, it-tifla dgħajfa Tiegħek, sabiex jiena nagħmel ir-rieda qaddisa Tiegħek, bil-mod kif Inti tgħarrafhieli. Jiena ma nixtieq xejn iżjed ħlief li nwettaq dak li jixtieq Alla. Mulej, hawn huma ruħi u ġismi, moħħi u r-rieda tiegħi, qalbi u mħabbti kollha. Mexxini skont il-pjani eterni Tiegħek. Wara t-Tqarbin Imqaddes, ruħi reġgħet ġiet mgħarrqa bl-imħabba ta' Alla. Fraħt bil-kobor Tiegħu. Hawnhekk qiegħda nara b'mod ċar ir-rieda Tiegħu, li jiena għandi nwettaq, u fl-istess ħin id-dgħjufija u l-miżerja tiegħi stess; jiena qiegħda nara kif jiena ma nista' nagħmel xejn mingħajr il-għajnuna Tiegħu. It-Tieni Jum ta' l-Irtir X'ħin kont sejra l-parlatorju sabiex nara lil Patri Andrasz, ħassejtni mbeżża' għax is-sigriet jorbot biss fil-konfessinarju. Dan kien biża' bla bżonn. Kelma waħda mill-Madre Superjura serrħitli moħħi dwar din il-ħaġa. Sadattant, x'ħin dħalt fil-kappella, smajt dan il-kliem ġewwa ruħi: Jiena rridek tkun miftuħa u sempliċi bħal tifla żgħira mar-rappreżentant Tiegħi preċiż bħalma ġġib ruħek Miegħi; inkella Jiena nitilqek u ma nikkomunikax miegħek. Verament, Alla tani l-grazzja kbira ta' fiduċja sħiħa, u wara l-konverżazzjoni, Alla kkonċedieli l-grazzja ta' paċi profonda u dawl dwar dawn l-affarijiet. Ġesu', Dawl Etern, dawwalli moħħi, saħħaħli r-rieda tiegħi, ħeġġiġli qalbi u kun miegħi bħalma Int wegħedtni, għax mingħajrek jiena ma jiena xejn. Ġesu', kemm jiena debboli. Jiena m'għandix bżonn ngħidhielek din il-ħaġa, għax Inti stess taf tajjeb ferm kemm jiena msejkna. Is-saħħa tiegħi kollha tinsab fik. Jum il-Qrar Sa minn kmieni filgħodu, it-taqbida ġewwa ruħi kienet iktar qawwija minn kull esperjenza li qatt kelli qabel. Abbandun totali min-naħa ta' Alla; jiena għaraft id-dgħjufija tiegħi totali. Il-ħsibijiet għafsu fuqi: għaliex għandi nħalli dan il-kunvent fejn jiena maħbuba mis-sorijiet u mis-superjuri, fejn il-ħajja hi hekk trankwilla; (fejn jiena) marbuta bil-voti perpetwi u qiegħda nwettaq id-doveri tiegħi bla ebda diffikulta'? Għaliex għandi nisma' l-vuċi tal-kuxjenza tiegħi? Għaliex għandi nsegwi ispirazzjoni li ġejja min jaf minn fejn? Ma tkunx ideja aħjar li kieku kelli nibqa' għaddejja bħas-sorijiet l-oħrajn kollha? Forsi, nista' noħnoq kliem il-Mulej, ma nagħtix kashom? Forsi Alla ma jitlobx rendikont dwarhom f'jum il-ġudizzju? Fejn ser teħodni din il-vuċi nterjuri fija? Jekk jiena nimxi warajha, kemm hemm lesti għalija diffikultajiet tremendi, tribulazzjonijiet u kuntrarju. Nibża' mill-futur, u fil-preżent qiegħda f'inċertezza kbira. Din it-tbatija kompliet bl-istess intensita' matul il-jum kollu. Meta, filgħaxija, wasal il-ħin tal-qrara tiegħi, ma stajtx nagħmel qrara sħiħa, għalkemm kont ili nħejji ruħi għal żmien twil. Irċevejt l-assoluzzjoni u tlaqt, bla ma kont naf inbidlet f'nar li nifed il-fakultajiet kollha ta' ruħi bħall-beraq, li nifidni sal-mudullun, u sa l-rkejjen l-iktar sigrieti ta' qalbi. F'nofs din it-tbatija ma kont kapaċi nagħmel xejn. "Tkun magħmula r-rieda Tiegħek, Mulej." Xi drabi lanqas stajt naħseb dan il-kliem. Verament, kienet ħakmitni biża' tal-mewt, u l-fjammi tal-infern kienu qegħdin imissu miegħi. Malli qorob l-għada filgħodu, daħal is-skiet, u t-tribulazzjonijiet tiegħi għebu f'ħakka ta' għajn, imma ħassejtni hekk eżawrita li ma stajtx lanqas niċċaqlaq. Waqt il-konverżazzjoni tiegħi mal-Madre Superjura, saħħti reġgħet ġiet lura bil-mod il-mod, imma Alla biss jaf kif ħassejtni matul dak il-jum kollu. O Verita' Eterna, Verb Inkarnat, li bl-akbar fedelta' wettaqt ir-rieda ta' Missierek, illum jiena qiegħda nsir martri tal-ispirazzjonijiet Tiegħek, minħabba li jiena ma nistax inwettaqhom għax m'għandi l-ebda rieda tiegħi nnifsi, għalkemm internament nista' nara r-rieda Tiegħek b'mod ċar. Inbaxxi rasi f'kollox għar-rieda tas-superjuri u tal-konfessur tiegħi. Insegwi r-rieda Tiegħek sakemm Inti tippermettili nagħmel hekk permezz tar-rappreżentant Tiegħek. O Ġesu' tiegħi, ma jistax ikun, imma jiena nagħti l-ewwel post lill-vuċi tal-Knisja fuq il-vuċi li biha Inti tkellimni. Wara t-Tqarbin Imqaddes. Rajt lil Ġesu' bil-mod tas-soltu. Qalli dan il-kliem: Poġġi rasek fuq spallti, strieħ u erġa' ħu saħħtek. Jiena qiegħed dejjem miegħek. Għid lill-ħabib ta' Qalbi li Jiena nuża ħlejjaq dgħajfin bħal dawn biex inwettaq il-ħidma Tiegħi. Wara ftit l-ispirtu tiegħi ssaħħaħ b'qawwa kbira. Għidlu li Jiena ħallejtlu jara d-dgħjufija tiegħek waqt il-qrara tiegħek sabiex Jiena nurih int x'int fik innifsek. Kull taqbida li jiena niġġieled bil-kuraġġ iġġibli l-ferħ, il-paċi, id-dawl, l-esperjenza u l-kuraġġ għall-ġejjieni; ġieħ u glorja lil Alla; u fl-aħħar għalija, il-premju. Illum hija l-Festa ta' Kristu Re. (27 ta' Ottubru 1935) Waqt il-Quddiesa tlabt bil-ħeġġa li Ġesu' jkun jista' jsir Re tal-qlub kollha u li l-grazzja divina tkun tista' tiddi f'kull ruħ. Imbagħad rajt lil Ġesu' bħalma jidher fix-xbieha, u Huwa qalli, Binti, inti tagħtini l-ikbar glorja meta twettaq bil-fedelta' x-xewqat tiegħi.
Djarju ta' Swor Fawstina – L-1 Pitazz (par.491-500)